CELEX: 32016R0560
Language: hu
Date: 2016-04-11 00:00:00
Title: A Bizottság (EU) 2016/560 végrehajtási rendelete (2016. április 11.) a tejsavó egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet mellékletének módosításáról (EGT-vonatkozású szöveg)

12.4.2016   
               
               
                  HU
               
               
                  Az Európai Unió Hivatalos Lapja
               
               
                  L 96/23
               
            A BIZOTTSÁG (EU) 2016/560 VÉGREHAJTÁSI RENDELETE
      (2016. április 11.)
      a tejsavó egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet mellékletének módosításáról
      (EGT-vonatkozású szöveg)
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 23. cikke (5) bekezdésére, összefüggésben 13. cikke (2) bekezdésével,
      mivel:
      
                  (1)
               
               
                  A Bizottsághoz 2015. április 20-án az 1107/2009/EK rendelet 23. cikke (3) bekezdésének megfelelő kérelem érkezett az Institut Technique de l'Agriculture Biologique-tól (ITAB) az édes tejsavófehérje egyszerű anyagként történő jóváhagyására vonatkozóan. A kérelemhez csatolták a rendelet 23. cikke (3) bekezdésének második albekezdésében előírt információkat. A kérelmezőnek engedélyezték a kérelem kiegészítését, amelyet a 2015. szeptemberi új verzióban véglegesítettek. Ennek alkalmával a kérelmező megváltoztatta a kérelem hatókörét a tejsavóra.
               
            
                  (2)
               
               
                  A Bizottság felkérte tudományos segítségnyújtásra az Európai Élelmiszerbiztonsági Hatóságot (EFSA, a továbbiakban: a Hatóság). A Hatóság a Bizottságnak 2015. október 28-án technikai jelentést (2) nyújtott be a szóban forgó anyagról. A Bizottság 2015. december 11-én benyújtotta vizsgálati jelentését (3) és e rendelet tervezetét a Növények, Állatok, Élelmiszerek és Takarmányok Állandó Bizottságának, melyeket az említett bizottság 2016. március 8-i ülésére véglegesített.
               
            
                  (3)
               
               
                  A kérelmező által benyújtott dokumentáció alátámasztja, hogy a tejsavó megfelel a 178/2002/EK európai parlamenti és tanácsi rendelet (4) 2. cikkében szereplő meghatározás szerinti élelmiszerekre vonatkozó kritériumoknak. Ezenfelül döntően nem növényvédelmi célokra használják, de vizes oldata növényvédő szerként is megállja a helyét. Következésképpen egyszerű anyagnak tekintendő.
               
            
                  (4)
               
               
                  Az elvégzett vizsgálatokból kiderült, hogy a tejsavó várhatóan általában megfelel az 1107/2009/EK rendelet 23. cikkében megállapított követelményeknek, különösen a Bizottság vizsgálati jelentésében megvizsgált és részletezett alkalmazások tekintetében. Ezért indokolt megadni a tejsavó, mint egyszerű anyag jóváhagyását.
               
            
                  (5)
               
               
                  Az 1107/2009/EK rendelet 13. cikke (2) bekezdésének a rendelet 6. cikkével összefüggésben értelmezett rendelkezéseinek megfelelően, valamint a jelenlegi tudományos és műszaki ismeretek fényében szükség van bizonyos jóváhagyási feltételek előírására, melyeket e rendelet I. melléklete részletez.
               
            
                  (6)
               
               
                  Az 1107/2009/EK rendelet 13. cikkének (4) bekezdése szerint az 540/2011/EU bizottsági végrehajtási rendelet (5) mellékletét ennek megfelelően módosítani kell.
               
            
                  (7)
               
               
                  Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
               
            ELFOGADTA EZT A RENDELETET:
      1. cikk
      Az egyszerű anyag jóváhagyása
      Az I. mellékletben meghatározott tejsavó az ugyanazon mellékletben foglalt feltételek mellett egyszerű anyagként jóváhagyásra kerül.
      2. cikk
      Az 540/2011/EU végrehajtási rendelet módosításai
      Az 540/2011/EU végrehajtási rendelet e rendelet II. mellékletének megfelelően módosul.
      3. cikk
      Hatálybalépés
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.
      
         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2016. április 11-én.
         
            
               a Bizottság részéről
            
            
               az elnök
            
            Jean-Claude JUNCKER
         
      
      
         (1)  HL L 309., 2009.11.24., 1. o.
      
      
         (2)  Európai Élelmiszerbiztonsági Hatóság, 2015; A tagállamokkal és az EFSA-val való konzultáció eredménye az édes tejsavónak mint egyszerű anyagnak szőlőknél, paradicsomoknál, uborkáknál és cukkini terméseknél gombaölő növényvédő szerként történő alkalmazására vonatkozó kérelemről. EFSA kapcsolódó közlemény 2015:EN-879, 34. oldal.
      
         (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=HU
      
         (4)  Az Európai Parlament és a Tanács 2002. január 28-i 178/2002/EK rendelete az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.).
      
         (5)  A Bizottság 2011. május 25-i 540/2011/EU végrehajtási rendelete az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).
      
         I. MELLÉKLET
         
                     Közhasználatú név, azonosító szám
                  
                  
                     IUPAC-név
                  
                  
                     Tisztaság (1)
                     
                  
                  
                     Jóváhagyás dátuma
                  
                  
                     Egyedi rendelkezések
                  
               
                     Tejsavó
                     CAS-szám: 92129-90-3
                  
                  
                     nincs adat
                  
                  
                     CODEX STAN 289-1995. (2)
                     
                  
                  
                     2016. május 2.
                  
                  
                     A tejsavó használata a tejsavóról szóló vizsgálati jelentésben (SANTE/12354/2015) megfogalmazott következtetésekben meghatározott egyedi feltételekkel és különösen a jelentés I. és II. függelékével összhangban engedélyezett.
                  
               
            (1)  Az egyszerű anyag azonosítására, specifikációjára és alkalmazási módjára vonatkozó további részletek a felülvizsgálati jelentésben találhatók.
         
            (2)  Online elérhető a következő címen: http://www.fao.org/fao-who-codexalimentarius/standards/list-of-standards/en/
      
      
         II. MELLÉKLET
         Az 540/2011/EK végrehajtási rendelet mellékletének C. része a következő bejegyzéssel egészül ki:
         
            
                        „10
                     
                     
                        Tejsavó
                        CAS-szám: 92129-90-3
                     
                     
                        nincs adat
                     
                     
                        CODEX STAN 289-1995. (*)
                        
                     
                     
                        2016. május 2.
                     
                     
                        A tejsavó használata a tejsavóról szóló vizsgálati jelentésben (SANTE/12354/2015) következtetésekben meghatározott egyedi feltételekkel és különösen a jelentés I. és II. függelékével összhangban engedélyezett.
                     
                  
         
            (*)  Online elérhető a következő címen: http://www.fao.org/fao-who-codexalimentarius/standards/list-of-standards/en/”